Denne artikkelen omhandler skolen i Oslo.  For skolen i Alta, se Elvebakken skole.

**Elvebakken videregående skole** er en videregående skole som ligger på Vestre Elvebakke 3 i bydel Grünerløkka. 

Skolen er med sine ca 1 400 elever en av Oslos største skoler. Skolen ble etablert i 1921 og het tidligere *Kristiania Fag- og Forskole for Håndverk og industri* og deretter *Oslo Yrkesskole*. Den fikk sitt nåværende navn i 1976. Skolen var ikke opprinnelig en høyere skole (dvs. gymnas eller middelskole/realskole), men en yrkesskole, og ledet dermed ikke til examen artium (studiekompetanse). 

Skolen var lenge en av Oslos skoler med lavest opptakskrav, hadde betydelige sosiale utfordringer og ble omtalt som en «sliten østkantskole». Etter at skolen flyttet inn i nye lokaler i 2005 arbeidet den for å snu denne utviklingen, og som resultat ble skolen mer populær, og har tidvis hatt høyest inntakskrav i Oslo.

Skolen har både yrkesfaglige programmer og studiespesialisering.

Utdanningstilbud
----------------

Skolen tilbyr (per 2021) fem utdanningsprogram:

* Medier og kommunikasjon
* Informasjonsteknologi og medieproduksjon
* Elektro og datateknologi
* Studiespesialisering
* Studieforberedende kunst, design og arkitektur (KDA) (tidligere studiespesialisering med formgivningsfag)

Historie
--------

**Mangler referanser:** Dette avsnittet trenger **flere eller bedre** referanser for verifikasjon. Hjelp gjerne til med å forbedre dette avsnittet, ved å legge til pålitelige kilder (en). Materiale uten kilder kan bli fjernet.Autoskoleelever i arbeid på skolens gårdsplass, 1931 Foto: Eyjolfsson / Oslo byarkiv 
Mot slutten av 1800-tallet skjedde det en rask industriell og teknologisk utvikling i Kristiania. Industribedriftene og håndverkerne la om driften, og mestrene fikk stadig mer å gjøre med forretninger. Behovet for en egen faglig opplæringsinstans var stort. Frisørmestrene var de første til å gjøre noe med dette problemet. De opprettet egne skoler for lærlingene sine. Siden ble skoletilbudet utvidet til også å gjelde andre fagområder. Det ble etablert teknisk rettede *søndagsskoler* og *aftenskoler*. Skolene var spredt på elleve forskjellige steder rundt i byen og undervisningen var i hovedsak teoretisk. Behovet for en felles skole med teoretisk og praktisk undervisning for alle håndverks- og industrilinjer meldte seg raskt. Håndverks- og industriforeningen påtok seg oppgaven å finne en skole som kunne romme all undervisning. I 1921 ble en ærverdig, gammel bygård med buede vinduer og datidens snirklete arkitektur beliggende i Østre Elvebakke kjøpt og ombygd til skole. Den ble utvidet med flere nybygg på de tilstøtende tomtene. Skolen het fra 1925 *Kristiania Fag- og Forskole for Håndverk og industri*.[] Bygget ble bygget om i 1938 og kunne da ta imot rundt 400 elever og lærlinger.[]

Rektor Klaus Torgård tok over skolen i 1947 og året etter ble skolens navn forandret til Oslo Yrkesskole.[] Da Sogn videregående skole ble bygget ferdig i 1961, ble større deler av tilbudene ved Oslo Yrkesskole flyttet til Sogn. Rektor Torgård ble med dit, og ledet begge skolene derfra frem til 1968.[]

I 1969 var det behov for å utvide Oslo Yrkesskole. Naboskolen i Osterhaus' gate, Framhaldsskolen for jenter (1932–1969) ble lagt ned og bygget overtatt av yrkesskolen.[] Skolebygget var fra 1873 da Christiania Borgerskole holdt til der. Bygget er siden overtatt av Oslo Voksenopplæring Rosenhof som har etablert en avdeling her.[]

I 1976 kom «Lov om videregående opplæring», og skolens navnet ble endret fra Oslo yrkesskole til Elvebakken videregående skole.[]

De gamle håndverks- og industribyggene langs Akerselva ble etter hvert transformert til moderne media- og innovasjonssentre. Elvebakken videregående skole måtte tilpasses utviklingen, og i 2005 flyttet hele skolen fra Osterhaus' gate og inn i nye, moderne lokaler i Vestre Elvebakke 3. Gamle yrkesfaglige røtter er ivaretatt på programområdene medier og kommunikasjon, elektrofag og design og håndverk. Skolen tilbyr også et utdanningsprogram for studiespesialisering, med blant annet fordypning i formgiving, fysikk og kinesisk.[]

Et stadig økende elevtall medførte at skole igjen utvidet ved å bygge fysikk og kjemisaler i Østre Elvebakke 1. Disse stod ferdige høsten 2009, og ble kalt "H-bygget".[]

I 2017 ble også "S-bygget" opprettet som eget bygg for kunstlinjene på skolen.

Rektorer
--------

Klaus Torgård var skolens første rektor. Han ble med til Sogn da Oslo Yrkesskole ble delt i 1961, og var rektor for begge skolene frem til 1968, da de ble delt.

* 1947–1968: Klaus Torgård (til Sogn Yrkesskole)
* 1968–1987: Fredrik Reisegg
* 1997–2019: Per Solli
* 2019: Espen Rueness (fungerende)
* 2020–: Camilla Hauren Leirvik

Skolebygningen
--------------

Elvebakken skole sett fra Akerselven  Foto: Tore Sætre, 2016 
Den nye skolebygningen stod ferdig i 2005, og var tegnet av Arkitektpartner. Bygget har U-form med 3 til 6 etasjer som tilbygg til den gamle skolebygningen. Mot Hausmanns gate omslutter skolen Oslo sentrum baptistkirke, som har sin fasade med skolebygningen på begge sider.

Realfagsenteret på Elvebakken ble åpnet høsten 2009, ca. 1600 m² fordelt på tre etasjer. Senteret har laboratorier for både kjemi, biologi og naturfag, og spesialrom for både geofag, fysikk og teknologi og forskningslære. Høsten 2010 fikk skolen bygget er bølgebasseng på 3 x 6 meter med vindtunnel, digital måleutstyr til bruk for forskning og opplæring.

Elvebakkenrevyen
----------------

Elvebakkenrevyen er en årlig skolerevy på skolen, først satt opp i 2002.

### Forestillinger

* 2024: *Nymalt **(Revyprisen)***
* 2023: *For The Culture*
* 2022: *Ekko*
* 2020: *Døden.*
* 2019: *Kjøss meg på munn*
* 2018: *Vi må snakke om miljø*
* 2017: *Mellomrom*
* 2016: *Ut å stjæle paller*
* 2015: *Uten en tråd*
* 2014: *7*
* 2013: *Nextopia **(Revyprisen)***
* 2012: *Der ingen skulle tru at nokon kunne bu **(Revyprisen)***
* 2011: *"." (Punktum)*
* 2010: *Jeg har en drøm*
* 2009: *History **(Revyprisen)***
* 2008: *Prinsessa som ingen kunne målbinde **(Revyprisen)***
* 2007: *Jakten på Elvis, Gud og hvermann*
* 2006: *Lek*
* 2005: *As time goes by*
* 2004: *Et lite stykke Norge*
* 2003: *Kafe Elvebakken*
* 2002: *Tenke sjæl*

Galleri Elvebakken
------------------

Galleri Elvebakken (Galleri E) er et prosjekt med mål å framheve unge kunstnere, startet i 2007 av noen av skolens elever ved elevorganisasjonen Elvebakken Kulturråd. Galleriet skal gi elever fra Oslo mulighet til å stille ut sine verker.

Tidligere elever ved Elvebakken videregående skole
--------------------------------------------------

Sonja av Norge utdannet seg innen kjole- og draktsøm ved Oslo yrkesskole
De to mest kjente elevene ved skolen er Sonja av Norge, som utdannet seg i kjole- og draktsøm da skolen het Oslo yrkesskole, og Ingrid Alexandra av Norge, som tok treårig videregående utdanning med studespesialisering på Elvebakken.

For tidligere elever ved skolen, se Kategori:Alumni fra Elvebakken videregående skole.

Referanser
----------

1. ↑  Slik ble en sliten østkantskole Oslos mest populære videregående
2. ↑  «Her er det vanskeligst å komme inn på videregående skole i Oslo». *www.dagsavisen.no* **(norsk)**. 4. juli 2019. Besøkt 14. november 2019. «Førsteinntak for videregående skoler er klart. Men hvor er nåløyet trangest for å komme inn? Elvebakken, Nydalen og Ullern videregående er alle i toppen.»
3. ↑  «Poenggrenser videregående skoler». *Oslo kommune* **(norsk)**. Besøkt 14. november 2019.
4. ↑  «Søkertall videregående skole». *Oslo kommune* **(norsk)**. Besøkt 14. november 2019.
5. ↑  «Elvebakken VGS». *elvebakken.vgs.no* **(norsk)**. Besøkt 21. desember 2021. «Fagtilbud»
6. ↑  galleriE, besøkt 17. desember 2019
7. ↑  «Det norske kongehusets barnesider: Dronning Sonja». *www.kongehusetsbarnesider.no*. Kongehuset. Besøkt 14. mars 2024.
8. ↑  «Prinsesse Ingrid Alexandra tok farvel med Elvebakken og medelever». *vartoslo.no*. 20. juni 2023. Besøkt 14. mars 2024.

Eksterne lenker
---------------

* (en) Elvebakken videregående skole – kategori av bilder, video eller lyd på Commons Rediger på Wikidata

| * v
* d
* r
Offentlige videregående skoler i Oslo |
| --- |
| 
* Blindern
* Bjerke
* Bjørnholt
* Edvard Munch
* Eikelund
* Elvebakken
* Etterstad
* Foss
* Fyrstikkalleen
* Hartvig Nissen
* Hellerud
* Hersleb
* Holtet
* Kirkeveien
* Kongshavn
* Kongsskogen
* Kuben
* Lambertseter
* Nordvoll
* Nydalen
* Oslo handelsgymnasium
* Oslo katedralskole
* Persbråten
* Stovner
* Ullern
* Ulsrud
* Valle Hovin
* Vika

 |  |

Portal: Oslo

|  |  |
| --- | --- |
| Oppslagsverk/autoritetsdata | Oslo Byleksikon **·** Oslo Byleksikon **·** VIAF **·** Riksantikvaren kulturminne **·** Nasjonalt skoleregister **·** Brønnøysundregistrene
 |